Temeljem članka 95. Zakon o komunalnom gospodarstvu („Narodne novine“, broj 68/18) i članka 30. Statuta Grada Vodica („Službeni glasnik Grada Vodica“, broj 02/18 i 03/18) Gradsko vijeće Grada Vodica na \_\_. sjednici, od \_\_\_\_\_\_\_\_\_2018. godine, donosi

**ODLUKU O KOMUNALNOJ NAKNADI**

 **OPĆE ODREDBE**

Članak 1.

Ovom odlukom određuju se:

1. područja zona u Gradu Vodice u kojima se naplaćuje komunalna naknada
2. koeficijent zone (Kz) za pojedine zone u Gradu Vodice u kojima se naplaćuje komunalna naknada
3. koeficijent namjene (Kn) za nekretnine za koje se plaća komunalna naknada
4. rok plaćanja komunalne naknade
5. nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade
6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Članak 2.

Komunalna naknada je novčano javno davanje koje se plaća za održavanje komunalne infrastrukture.

Komunalna naknada je prihod Grada Vodica koji se koristi za financiranje održavanja i građenja komunalne infrastrukture,za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture, te za financiranje redovne djelatnosti Javne vatrogasne postrojbe Grada Vodica sukladno posebnom zakonu.

Članak 3.

Rješenje o komunalnoj naknadi donosi i ovršava Upravni odjel za komunalno-vodni sustav, zaštitu okoliša i graditeljstvo u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

Članak 4.

 Visina komunalne naknade izračunava se množenjem vrijednosti boda (B), koeficijenta zone (Kz) i koeficijenta namjene (Kn); Kn = B x Kz x Kn x m2.

Odluku kojom određuje vrijednost boda komunalne naknade donosi Gradsko vijeće Grada Vodica.

Članak 5.

 Komunalna naknada plaća se za neto korisnu površinu stambenog prostora, garažnog prostora, poslovnog prostora te stvarnu površinu građevinskog zemljišta koje služi obavljanju poslovne djelatnosti i neizgrađenog građevinskog zemljišta.

Obveza plaćanja komunalne naknade nastaje danom izvršnosti uporabne dozvole odnosno danom početka korištenja nekretnine koja se koristi bez uporabne dozvole, danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine, danom početka korištenja nekretnine koja se koristi bez pravne osnove.

Plaćanje komunalne naknade za stambeni, poslovni i garažni prostor počinje od trenutka uspostavljanja minimalnih komunalnih standarda opremljenosti objekta odnosno prostora, a koji se ogledaju u postojanju pristupne ceste, objektima za opskrbu električne energije te objektima za opskrbu vodom, bez obzira na činjenicu što objekt odnosno prostor nije u potpunosti opremljen te se još ne koristi.

Članak 6.

 Utvrđivanje namjene odnosno izmjeru prostora obavlja ovlaštena osoba nadležnog Upravnog odjela.

 Površina građevinskog zemljišta koje služi obavljanju poslovne djelatnosti i neizgrađenog građevinskog zemljišta utvrđuje se zemljišnoknjižnim izvatkom ili posjedovnim listom, a ukoliko ga obveznik ne posjeduje zajedničkom izmjerom ovlaštene osobe tijela uprave i predstavnika obveznika o čemu se sastavlja zapisnik

 Ako obveznik plaćanja komunalne naknade vjerodostojno ne dokumentira namjenu i površinu nekretnine za koju se plaća komunalna naknada i ne dozvoli izmjeru po ovlaštenoj osobi, površina će se utvrditi na slijedeći način: vanjske mjere građevine (dužina, širina) x broj etaža x 0,8 za izračun neto površine nekretnine.

 **1. PODRUČJA ZONA U KOJIMA SE NAPLAĆUJE KOMUNALNA NAKNADA**

Članak 7.

Komunalna naknada plaća se na cijelom području Grada Vodica.

 Grad Vodice, za potrebe utvrđivanja visine komunalne naknade, dijeli se na slijedeće 2 (dvije) zone:

 I ZONA obuhvaća naselje Vodice i Srima

 II ZONA obuhvaća naselje Čista Velika, Čista Mala, Gaćelezi, Grabovci, Prvić Luka i Prvić Šepurine.

 **2. KOEFICIJENT ZONE (KZ) ZA POJEDINE ZONE U GRADU VODICE U KOJIMA SE NAPLAĆUJE KOMUNALNA NAKNADA**

Članak 8.

 Koeficijent zone (Kz) utvrđuje se kako slijedi:

* za prvu zonu, koeficijent zone = 1
* za drugu zonu, koeficijent zone = 0,70

**3. KOEFICIJENT NAMJENE (KN) ZA NEKRETNINE ZA KOJE SE PLAĆA KOMUNALNA NAKNADA**

Članak 9.

 Ovisno o namjeni nekretnine, odnosno djelatnosti koja se u njoj obavlja, koeficijent namjene (Kn), utvrđuje se kako slijedi:

 - za stambeni prostor, prostor koji koriste neprofitne organizacije, te garažni prostor K=1,00

 - za neizgrađeno građevno zemljište Kn = 0,05.

Članak 10.

 Za građevinsko zemljište koje služi za obavljanje poslovne djelatnosti koeficijent namjene je 10% od koeficijenta koji je određen za poslovni prostor.

 Za poslovne prostore koeficijent namjene, utvrđuje se po grupama djelatnosti koje se obavljaju u tim prostorima, kako slijedi:

 Pod proizvodnim djelatnostima ove odluke, razumijevaju se:

 A) Djelatnosti grupe I. i to: koeficijent namjene

 -opskrba električnom energijom, plinom, parom i toplom vodom 5

 -skupljanje, pročišćavanje i distribucija vode 5

 B) Djelatnosti grupe II. i to:

 -proizvodnja duhanskih proizvoda 2

 -proizvodnja koksa, naftnih derivata i nuklearnog goriva 2

 -proizvodnja kemikalija i kemijskih proizvoda 2

 -proizvodnja proizvoda od gume i plastike 2

 -proizvodnja ostalih nemetalnih mineralnih proizvoda 2

 -proizvodnja metala 2

 -proizvodnja proizvoda od metala, osim strojeva i opreme 2

 -proizvodnja strojeva i uređaja, d. n. 2

 -proizvodnja medicinskih, preciznih i optičkih instrumenata, te satova 2

 -vađenje ostalih ruda i kamena 2

 -proizvodnja tekstila 2

 -prerada drva, proizvodnja proizvoda od drva i pluta osim namještaja;

 proizvodnja predmeta od slame i pletarskih materijala

 - proizvodnja celuloze, papira i proizvoda od papira 2

 -proizvodnja uredskih strojeva i računala 2

 -proizvodnja električnih strojeva i aparata, d. n. 2

 -proizvodnja radiotelevizijskih i komunikacijskih aparata i opreme 2

 -proizvodnja motornih vozila, prikolica i poluprikolica 2

 -proizvodnja ostalih prijevoznih sredstava 2

 -proizvodnja namještaja 2

 -poljoprivreda, lov i usluge povezane s njima 2

 “ šumarstvo, sječa drva i usluge povezane s njima

 -ribarstvo, mrjestilišta i ribnjaci: usluge u ribarstvu 2

 -proizvodnja pića 2

 -proizvodnja odjeće, dorada i bojenje krzna 2

 -obrada kože; proizvodnja kovčega i torbi ručnih torbica, i obuće 2

 -proizvodnja hrane 2

 -izdavačka i tiskarska djelatnost, te umnožavanje snimljenih zapisa 2

 -ostala prerađivačka industrija 2

 -reciklaža 1

 -građevinarstvo 2

Članak 11.

 Pod djelatnostima koje nisu proizvodne ove odluke, razumijevaju se:

 A) Djelatnosti grupe I. i to:

 -financijsko posredovanje 8

 -pomoćne djelatnosti u financijskom posredovanju 8

 -osiguranje života 8

 -ostalo osiguranje 8

 -djelatnost kockanja i klađenja 8

 B) Djelatnosti grupe II. i to:

 -restorani 6

 -barovi 6

 -trgovina motornim vozilima i motociklima i

 trgovina namalo motornim gorivima i mazivima 6

 -trgovina na veliko i posredovanje u trgovini 6

 -trgovina na malo 6

 -ljekarne 6

 -trgovina na malo satovima, nakitom, fotografskom,

 optičkom i sličnom opremom 6

 -trgovina na malo na štandovima i tržnicama 6

 -poslovanje nekretninama 6

 -djelatnosti auto škole 6

 -iznajmljivanje ostalih strojeva i opreme 6

 -iznajmljivanje automobila 6

 -iznajmljivanje ostalih prijevoznih sredstava 6

 -istraživanje i razvoj 6

 -pravne, računovodstvene, knjigovodstvene i revizijske djelatnosti;

 porezno savjetovanje; istraživanje tržišta i

 ispitivanje javnog mnijenja; poduzetničko i poslovno savjetovanje;

 holding društva 6

 -arhitektonske djelatnosti i inženjerstvo,

 te s njima povezano tehničko savjetovanje 6

 - frizerski saloni i saloni za uljepšavanje 6

- računalno i informatičko programiranje 6

- djelatnosti putničkih agencija i turoperatora s koeficijentima 6

 C) Djelatnosti grupe III. i to:

 -hoteli i moteli 5

 -kampovi i druge vrste smještaja za kraći boravak 5

 -kantine (menze) i opskrbljivanje pripremljenom hranom (catering) 5

 -skladištenje robe 5

 -tehničko ispitivanje i analiza 5

 -promidžba (reklama i propaganda) 5

 -posredovanje u zapošljavanju 5

 -raznovrsne poslovne djelatnosti (uključujući uredsko poslovanje) 5

 -distribucija filmova i video filmova 5

 -pošta i telekomunikacije 5

 D) Djelatnosti grupe IV. i to:

 -održavanje i popravak motornih vozila 2

 -održavanje i popravak motocikla 2

 -popravak predmeta za osobnu uporabu i kućanstvo 2

 -kopneni prijevoz i cjevovodni transport 2

 -vodeni prijevoz 2

 -ostale prateće djelatnosti u prijevozu 2

 -čišćenje svih vrsta objekata 2

 -privatna kućanstva sa zaposlenim osobljem 2

 -ostale uslužne djelatnosti 2

 -hotelska i apartmanska naselja 5

 -usluge parkiranja i suhe marine 3

 E) Djelatnosti grupe V. i to:

 -javna uprava i obrana, obvezno socijalno osiguranje 1,50

 -mirovinski fondovi 1,50

 -uklanjanje otpadnih voda, odvoz smeća, sanitarne i slične djelatnosti 1,50

 -djelatnosti članskih organizacija 1,50

 -pogrebne i srodne djelatnosti 1,50

 -istražne i zaštitne djelatnosti 1,50

 -zdravstvena zaštita i socijalna skrb 1,50

 -rekreacijske, kulturne i sportske djelatnosti, osim djelatnosti kockanja,

 klađenja, distribucije filmova i video filmova 1,50

 F) Djelatnosti grupe VI. i to:

 -učenički domovi 1,00

 -studentski domovi 1,00

 -obrazovanje 1,00

 -starački domovi 1,00

G) Poslovni prostori kojima se ne može utvrditi koeficijent namjene 3

**4. ROK PLAĆANJA KOMUNALNE NAKNADE**

Članak 12.

 Komunalna naknada za stambeni prostor obračunava se i naplaćuje obveznicima iz I i II zone dvomjesečno, a fakturira dva puta godišnje.

Komunalna naknada za poslovni prostor fakturira se i naplaćuje mjesečno, najkasnije do zadnjeg dana u tekućem mjesecu za taj mjesec izuzev poslovnih subjekata koji posluju sezonski, a kojima se obračun i fakturiranje vrši jedan put godišnje i to za vrijeme obavljanja poslovne djelatnosti.

Na dospjeli iznos neplaćene komunalne naknade obveznik komunalne naknade plaća zateznu kamatu po stopi određenoj pozitivnim zakonskim propisima.

 **5. NEKRETNINE VAŽNE ZA GRAD VODICE KOJE SE U POTPUNOSTI ILI DJELOMIČNO OSLOBAĐAJU OD PLAĆANJA KOMUNALNE NAKNADE**

Članak 13.

 Kao nekretnine važne za Grad Vodice, za koje se ne plaća komunalna naknada, određuju se:

1. objekti komunalne infrastrukture i površine javne namjene,

2. šumsko zemljište,

3. javni otvoreni sportski tereni,

4. zgrade i zemljišta u vlasništvu Grada koja se koriste za djelatnosti koje se financiraju iz proračuna Grada Vodica,

5. koje se upotrebljavaju za djelatnost vatrogasnih službi i vatrogasnih udruga,

6. koje služe vjerskim zajednicama za obavljanje njihove vjerske i obrazovne djelatnosti

7. za građevna zemljišta na kojima su spomen područja, spomen obilježja i masovne grobnice,

8. objekte, prostore i zemljišta koje koristi Crveni križ i Caritas,

9. gospodarsko poljoprivredne zgrade s pripadajućim zemljištem.

 Za nekretnine iz prethodnog stavka komunalna naknada plaća se ako su date u zakup, najam ili privremeno korištenje drugim korisnicima uz plaćanje zakupa, najma ili drugog oblika naknade za korištenje te nekretnine.

**6. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA DJELOMIČNO ILI POTPUNO OSLOBAĐANJE OD PLAĆANJA KOMUNALNE NAKNADE**

Članak 14.

Od plaćanja komunalne naknade oslobađaju se:

1. obveznici koji primaju zajamčenu minimalnu naknadu sukladno rješenju Centra za socijalnu skrb, za vrijeme dok takvo pravo traje,

2. vlasnici odnosno korisnici nekretnina koje se ne mogu koristiti uslijed oštećenja uzrokovanih požarom, poplavom ili drugim elementarnim nepogodama, i to za 6 mjeseci,

3. vlasnici odnosno korisnici poslovnih prostora koji su u rekonstrukciji pa se uslijed obavljanja radova ne mogu koristiti, pod uvjetom da je za te radove ishodovana odgovarajuća dokumentacija, i to za vrijeme trajanja rekonstrukcije,

4. za 4 zimska mjeseca, vlasnici odnosno korisnici i zakupci restorana na području Vodica, Srime i zaleđa, koji rade cijelu kalendarsku godinu pod uvjetom da su podnijeli zahtjev i dokaze o radu ta 4 zimska mjeseca (siječanj, veljača, studeni i prosinac), te potvrdu o nepostojanju duga prema Gradu Vodice

5. za 4 zimska mjeseca, vlasnici odnosno korisnici i zakupci hotela, restorana, te trgovina prehrambenom robom i proizvodnih obrta koji posluju na otoku Prviću u Prvić Luci i Prvić Šepurini, koji rade cijelu kalendarsku godinu pod uvjetom da su podnijeli zahtjev i dokaze o radu ta 4 zimska mjeseca (siječanj, veljača, studeni i prosinac), te potvrdu o nepostojanju duga prema Gradu Vodice

 6. za 2 zimska mjeseca, vlasnici odnosno korisnici i zakupci hotela na području Vodica i Srime koji rade cijelu kalendarsku godinu pod uvjetom da su podnijeli zahtjev i dokaze o radu ta 2 zimska mjeseca (siječanj i prosinac) te potvrdu o nepostojanju duga prema Gradu Vodice

7. za 4 zimska mjeseca, vlasnici odnosno korisnici i zakupci hotela na području zaleđa koji rade cijelu kalendarsku godinu pod uvjetom da su podnijeli zahtjev i dokaze o radu ta 4 zimska mjeseca (siječanj, veljača, studeni i prosinac) te potvrdu o nepostojanju duga prema Gradu Vodice

Članak 15.

Upravni odjel za komunalno-vodni sustav, zaštitu okoliša i graditeljstvo Grada Vodica rješenjem odlučuje o pravu na oslobađanje obveze plaćanja komunalne naknade.

Rješenje o oslobađanju od plaćanja komunalne naknade, donosi se za svaku kalendarsku godinu.

Rješenje iz prethodnog stavka donosi se na pisani zahtjev obveznika plaćanja i dokaza da ima pravo na oslobađanje od plaćanja komunalne naknade.

Pisani zahtjev i dokazi dostavljaju se do kraja tekuće godine u kojoj se traži oslobođenje.

 **6.1. SMANJENJA KOMUNALNE NAKNADE ZA POSLOVNU DJELATNOST**

Članak 16.

 Vlasniku odnosno korisniku poslovnog prostora koji služi za proizvodne djelatnosti, obrtništvo proizvodnog karaktera i poljoprivredu koji započinju s obavljanjem djelatnosti u tim prostorima, na vlastiti zahtjev, odobrit će se smanjenje obveze plaćanja komunalne naknade i to:

 - u 75 % iznosu u prvoj godini poslovanja od početka rada,

 - u 50 % iznosu u drugoj godini poslovanja,

 - u 25% iznosu u trećoj godini poslovanja, odnosno i u svim daljnjim godinama poslovanja ukoliko se djelatnost na koju se smanjenje odnosi obavlja tijekom cijele godine i uz uvjet urednog podmirenja iste naknade za prethodno razdoblje, te sve uz dostavu dokaza u mjesecu siječnju svake godine, da su radili svih 12 mjeseci u prethodnoj godini.

Članak 17.

Za poslovni prostor i građevno zemljište koje služi za obavljanje poslovne djelatnosti kad se poslovna djelatnost ne obavlja više od 6 mjeseci u kalendarskoj godini, koeficijent namjene umanjuje se za 50%, ali ne može biti manji od 1,00, za poslovni prostor, odnosno 0,05% za neizgrađeno građevno zemljište.

Članak 18.

Obveznici komunalne naknade za prostore iz članka 17. ove Odluke mogu zatražiti izmjenu rješenja o komunalnoj naknadi ukoliko u poslovnom prostoru ne obavljaju djelatnost više od 6 mjeseci u kalendarskoj godini.

Izmjena rješenja iz stavka 1. ovog članka može se tražiti do isteka kalendarske godine za koju se izmjena traži, pod uvjetom da je podnesen pisani zahtjev i dokazi da se poslovna djelatnost ne obavlja duže od 6 mjeseci u jednoj kalendarskoj godini.

U slučaju iz stavka 1. ovog članka, mjesečna visina komunalne naknade utvrditi će se primjenom kriterija propisanim zakonom.

Rješenje iz stavka 1. ovog članka donosi nadležno Upravno tijelo i vrijedi samo za kalendarsku godinu u kojoj se izmjena traži.

Članak 19.

 Obveznici komunalne naknade za hotele, apartmanska naselja i kampove mogu zatražiti izmjenu rješenja o komunalnoj naknadi ukoliko bi utvrđena visina godišnje komunalne naknade bila veća od 1,5% njihovog ukupnog godišnjeg prihoda iz prethodne godine ostvarene za taj prostor.

Izmjena rješenja iz stavka 1. ovog članka može se tražiti u roku od 30 dana od proteka roka za podnošenje godišnjih financijskih izvještaja Financijskoj agenciji, pod uvjetom da je podnesen pisani zahtjev uz predočenje financijskih izvještaja dostavljenih Financijskoj agenciji o ostvarenom godišnjem prihodu u prethodnoj godini.

U slučaju iz stavka 1. ovog članka, mjesečna visina komunalne naknade odredit će se u visini 1/12 iznosa koji predstavlja 1,5% ukupnog godišnjeg prihoda iz prethodne godine ostvarene u tom hotelu, apartmanskom naselju i kampu.

Rješenje iz stavka 1. ovog članka donosi nadležno Upravno tijelo i vrijedi samo za kalendarsku godinu u kojoj se izmjena traži.

**ZAVRŠNE ODREDBE**

Članak 20.

 Na dan stupanja na snagu ove odluke prestaje važiti Odluka o komunalnoj naknadi („Službeni vjesnik Šibensko-kninske županije“, broj 15/11, 05/12, 12/12, 05/14, 10/14, 01/15 i „Službeni glasnik Grada Vodica“, broj 05/15 i 02/18)

Članak 21.

 Ova odluka stupa na snagu osmog dana od dana objave u Službenom glasniku Grada Vodica.

KLASA: \_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_

Vodice, \_\_. \_\_\_\_\_\_\_\_ 2018. godine

**GRADSKO VIJEĆE GRADA VODICA**

**PREDSJEDNIK**

**Marin Mikšić**

**OBRAZLOŽENJE**

**Zakon o komunalnom gospodarstvu (NN 68/18 na snazi od 04.08.2018.)**

Dana 04.08.2018. godine stupio je na snagu Zakon o komunalnom gospodarstvu ("Narodne novine", broj 68/18 - u nastavku ZKG).

 **Člankom 130. ZKG-u propisano je:**

**Članak 130.**

(1) **Jedinice lokalne samouprave donijet će** odluke o komunalnom doprinosu iz članka 78. stavka 1. ovoga Zakona i **odluke o komunalnoj naknadi iz članka 95. stavka 1. ovoga Zakona u roku od šest mjeseci od dana stupanja na snagu ovoga Zakona.**

(2) Jedinice lokalne samouprave donijet će odluke o komunalnom redu iz članka 104. stavka 1. ovoga Zakona u roku od godine dana od dana stupanja na snagu ovoga Zakona.

(3) Do stupanja na snagu odluka iz stavaka 1. i 2. ovoga članka ostaju na snazi odluke o komunalnom doprinosu, odluke o komunalnoj naknadi i odluke o komunalnom redu s mjerama za njihovo provođenje, donesene na temelju zakona koji su važili prije stupanja na snagu ovoga Zakona."

**Sadržaj odluke o komunalnoj naknadi propisan je člankom 95. ZKG-u koji glasi:**

**"(1) Predstavničko tijelo jedinice lokalne samouprave donosi odluku o komunalnoj naknadi kojom se određuju:**

**1. područja zona u jedinici lokalne samouprave u kojima se naplaćuje komunalna naknada**

**2. koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada**

**3. koeficijent namjene (Kn) za nekretnine za koje se plaća komunalna naknada**

**4. rok plaćanja komunalne naknade**

**5. nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade**

**6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.**

**(2) Odluka o komunalnoj naknadi objavljuje se u službenom glasilu jedinice lokalne samouprave."**

Iako je krajnji, zakonski rok donošenja Odluke o komunalnoj naknadi 04.02.2019. godine, kako bi nadležno upravno tijelo Grada Vodica na vrijeme, na temelju nove Odluke o komunalnoj naknadi za sve fizičke i pravne osobe donijelo Rješenja o komunalnoj naknadi za razdoblje od 01.01.2019. godine - na dalje (cca 9000 rješenja), stručne službe Upravnog odjela za financije i javne prihode i Upravnog odjela za komunalno-vodni sustav, zaštitu okoliša i graditeljstvo Grada Vodica pripremile su Nacrt -tekst nove Odluke o komunalnoj naknadi.

Odredbe ZKG-u koje se odnose na komunalnu naknadu su odredbe članaka 91. zaključno do 102. ZKG-a , te članci 129. i 130.

Razlike između novog ZKG-u i ranije važećeg ZKG-u vezano uz komunalnu naknadu su slijedeće:

- vlasnik nekretnine solidarno jamči za plaćanje komunalne naknade ako je

obvezu plaćanja komunalne naknade prenio na korisnika nekretnine pisanim ugovorom

- jasnije je propisano kada obveza plaćanja komunalne naknade nastaje (danom izvršnosti uporabne dozvole odnosno danom početka korištenja nekretnine koja se koristi bez uporabne dozvole, danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine, danom početka korištenja nekretnine koja se koristi bez pravne osnove), što nije bilo propisano pa su jedinice lokalne samouprave mogle obvezati vlasnika - korisnika nekretnine na plaćanje komunalne naknade od dana od kada su utvrdile korištenje nekretnine, a ne i za proteklo razdoblje od prvog dana korištenja nekretnine

- nova je odredba, ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili drugih podataka bitnih za utvrđivanje obveze plaćanja komunalne naknade u propisanom roku da je dužan platiti komunalnu naknadu od dana nastanka obveze

- nova je odredba da se rješenje o komunalnoj naknadi donosi i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima

- nova je odredba da je ništavo rješenja o komunalnoj naknadi koje ne sadržava iznos komunalne naknade po četvornome metru (m²) nekretnine, obračunsku površinu nekretnine, godišnji iznos komunalne naknade, iznos obroka komunalne naknade i rokove plaćanja komunalne naknade.

U skladu s iznijetim pripremljen je tekst nove odluke o komunalnoj naknadi.

**Visina boda koja se propisuje Odlukom o određivanju vrijednosti boda komunalne naknade (B) ostala je ista.**